google/wiki40b huggingface dataset:
कोई मिल गया

संक्षेप

वैज्ञानिक संजय मेहरा (राकेश रोशन) एक कंप्यूटर प्रोग्राम से अन्य ग्रह पर मौजूद जीवन से सम्पर्क साधने में कामयाब होता है। जब वो वैज्ञानिक समुदाय को यह बताने जाता है तो उसका यकीन नहीं किया जाता और तिरस्कार किया जाता है। वापस लौटते समय उसे एक अंतरिक्ष यान दिखाई देता है, जिसके कारण उसका ध्यान भटक जाता है और उसका वाहन दुर्घटनाग्रस्त हो जाता है। वो वही मर जाता है और उसकी गर्भवती पत्नी सोनिया (रेखा) को चोटें आती हैं। उसका बेटा रोहित (ऋतिक रोशन) मानसिक रूप से अक्षम पैदा होता है। वो शारीरिक रूप से तो बड़ा होता है लेकिन उसका दिमाग बच्चे जैसा ही रहता है। उससे कई साल छोटे बच्चे उसके दोस्त हैं।
निशा (प्रीति जिंटा) नाम की युवती उनके कस्बे में आती है। शुरुआत में वो रोहित के प्रति विरोधपूर्ण व्यवहार रखती है क्योंकि उसने उसके साथ कई मजाक किये। इससे उसका साथी, राज (रजत बेदी) और उसके दोस्त रोहित को लगातार परेशान करते हैं। बाद में, निशा रोहित के प्रति सहानुभूति रखती हैं जब वो उसकी मां से उसके मानसिक विकलांगता के बारे में जानती है। वह रोहित को अपने घर में आमंत्रित करती है और उसे अपने माता-पिता से परिचय कराती है। वो भी रोहित से सहानुभूति रखते हैं। रोहित और निशा संजय मेहरा के कंप्यूटर प्रोग्राम को खेल-खेल में छेड़ते है और अनजाने में उन जीवों को फिर बुला लेते हैं। आने वाले एलियंस जल्दबाजी में चले जाते हैं और गलती से एक को पीछे छोड़ जाते हैं। रोहित, निशा और रोहित के दोस्त को वो मिलता है और वह उसे 'जादू' का नाम देते हैं। जादू सूर्य की रोशनी से प्राप्त अपनी विशेष शक्तियों का उपयोग करके रोहित के दिमाग की ताकत को बढ़ा देता है। इससे वो बहुत बुद्धिमान, शक्तिशाली और हर चीज में अच्छा हो जाता है।
निशा और रोहित एक साथ अधिक समय बिताते हैं और निशा रोहित को रूमानी रूप में देखना शुरू कर देती है। बाद में रोहित उससे प्यार का इजहार करता है और वह स्वीकार करती है। रोहित, निशा, रोहित के दोस्तों और रोहित की मां को छोड़कर जादू की मौजूदगी हर किसी से एक रहस्य रखी गई है। बाद में राज और उसके दोस्त रोहित एक दिन अकेला देखकर हमला करते हैं। उसमें जादू जो उसके बैग में था, गिर जाता है जिसे हवलदार चेलाराम (जॉनी लीवर) देख लेता है। फिर रोहित के पीछे पुलिस लग जाती है कि क्योंकि उस जीव को वैज्ञानिक अनुसंधान के लिये चाहते हैं। रोहित उनके अंतरिक्ष यान को दोबारा बुलाता है और जादू को पुलिस द्वारा विमान से भेजने से पहले पकड़ लेता है और उसे उसके साथियों के पास भेज देता है। रोहित उसके द्वारा दी गई शारीरिक और मानसिक शक्तियों को खो देता है और दोबारा अपने कमअक्ल रूप में आ जाता है। जिससे वह भारतीय सरकार द्वारा सजा से बच जाता है। सबकुछ खत्म होने के बाद, राज और उसके दोस्त रोहित को परेशान करने के लिए लौट आते हैं। वहाँ जादू रोहित की शक्तियों को स्थायी रूप से लौटाता है। रोहित और निशा जादू का शुक्रिया अदा करते हैं और उसके बाद शांतिपूर्ण जीवन जीते हैं।
प्रेमचंद्र तर्कवागीश

प्रेमचंद्र तर्कवागीश () संस्कृत विद्वान तथा लेखक थे। वे कोलकाता के संस्कृत कॉलेज में १८३२ से १८६४ तक प्राध्यापक थे। होरेश हेमान, विल्सन और ई बी कोवेल आदि पाश्चात्य संस्कृत विद्वानों को पढ़ाया था।
आमला, जोधपुर

आमला (अंग्रेजी : Amla) एक गांव है जो भारतीय राज्य राजस्थान तथा जोधपुर ज़िले के फलोदी तहसील में स्थित है।
आमला गांव के ज्यादातर लोग खेती पर निर्भर करते हैं इस कारण रोजगार का साधन ही यही है।
२०११ की भारतीय राष्ट्रीय जनगणना के अनुसार गांव की जनसंख्या १२८१  है। यहां कई सरकारी तथा कई निजी (प्राइवेट विद्यालय) भी है।
एमाइल नाइट्राइट

एमाइल नाइट्राइट एक कार्बनिक यौगिक है। इसका रासायनिक सूत्र C₅H₁₁ONO है।
आश्विन शुक्ल अष्टमी

आश्विन शुक्ल अष्टमी भारतीय पंचांग  के अनुसार सातवें माह की आठवी तिथि है, वर्षान्त में अभी १७२ तिथियाँ अवशिष्ट हैं।
शंकर नेत्रालय

शंकर नेत्रालय चेन्नै का लाभ-निरपेक्ष नेत्र चिकित्सालय है। इसके नाम में 'शंकर' शब्द आदि शंकराचार्य को सूचित करता है। इस चिकित्सालय में पूरे भारत से तथा विश्व भर से लोग आंखों से सम्बन्धित समस्याओं की चिकित्सा के लिये आते हैं।
इस नेत्रालय में १००० कर्मचारी कार्यरत हैं। इसमें प्रतिदिन १२०० रोगियों का इलाज होता है और १०० शल्यकर्म (सर्जरी) प्रतिदिन होती है। इसका वार्षिक राजस्व लगभग १०० मिलियन अमेरिकी डॉलर है।
शंकर नेत्रालय ने अनेकों प्रसिद्ध नेत्र-चिकित्सक पैदा किये हैं जिनमें मुम्बई के आदित्य ज्योति नेत्र अस्पताल के संस्थापक डॉ एस नटराजन भी शामिल हैं।
स्वतंत्रता दिवस (श्रीलंका)

इतिहास

श्रीलंका का स्वतंत्रता संग्राम ब्रितानी साम्राज्य से आजाद होने तथा स्वशासन स्थापित करने के लिये लड़ा गया था। यह शान्तिपूर्ण राजनीतिक आन्दोलन था। यह आन्दोलन बीसवीं शताब्दी के आरम्भिक दिनों में शुरू हुआ। इसका नेतृत्व शिक्षित मध्यम वर्ग ने किया और अन्ततः ४ फ़रवरी १९४८ को श्रीलंका को स्वतंत्रता मिल गयी। २२ मई १९७२ को श्रीलंका गणतंत्र (रिपब्लिक) बना।
नायोबियम पेन्टाक्लोराइड

नायोबियम पेन्टाक्लोराइड एक अकार्बनिक यौगिक है।
मालदा टाउन रेलवे स्टेशन

मालदा टाउन रेलवे स्टेशन (MLDT) मालदा टाउन शहर का रेलवे स्टेशन है।
फाइनेंसियल टेक्नालोजीज समूह

इतिहास

फाइनेंशियल टेक्नोलॉजीज ग्रुप की प्रमुख कंपनी फाइनेंशियल टेक्नोलॉजीज (इंडिया) (FTIL) ने 1988 में अपने परिचालन की शुरुआत की। 1995 में इसका पहलाIPO था।   2015 में कंपनी ने अपना नाम 'फाइनेंशियल टेक्नोलॉजीज (इंडिया) लिमिटेड' से बदलकर '63 चंद्रमास टेक्नोलॉजीज लिमिटेड 'कर दिया।

संस्थापक

जिग्नेश शाह फाइनेंशियल टेक्नोलॉजीज (इंडिया) लिमिटेड के संस्थापक और अध्यक्ष हैं। साथ ही, वह मल्टी कमोडिटी एक्सचेंज ऑफ इंडिया लि. (MCX) के संस्थापक हैं, जो दुनिया का आठवां सबसे बड़ा कमोडिटी फ्यूचर्स एक्सचेंज है। इससे पूर्व उन्होंने बंबई स्टॉक एक्सचेंज (बीएसई) में काम भी किया है।

संचालन

एटम टेक्नोलॉजीज: एटीओएम टेक्नोलॉजीज लिमिटेड एक भुगतान सेवा फर्म है जो 63 मून्स टेक्नोलॉजीज के तहत काम करती है।
टिकर प्लांट: टिकर प्लांट एक एनालिटिक्स प्लेटफॉर्म है जिसमें घरेलू और अंतरराष्ट्रीय एक्सचेंजों के साथ-साथ ओटीएस बाजारों पर व्यापर की जानकारी का वास्तविक समय स्ट्रीम होता है। वस्तुओं, विदेशी मुद्रा और इक्विटी के क्षेत्रों में, टिकर प्लांट आईटी-सक्षम सेवाएं प्रदान करता है।
वर्तमान में,  FTIL  ने अपने बाकी सभी घरेलू और अंतर्राष्ट्रीय उपक्रमों को विभाजित कर दिया है।

सीएसआर गतिविधियां

एफटीआईएल लोकोपकार, महिला सशक्तीकरण, प्रयावरण, शिक्षा, स्वास्थ्य, सामाजिक कल्याण एवं रोजगारपरक व्यावसायिक कौशल को बढ़ावा देने वाली गतिविधियों में सक्रिय रूप से शामिल है। कंपनी द्वारा आयोजित की गई कुछ गतिविधियों में पर्यावरण संबंधी समस्याओं के बारे में जागरूकता फैलाने के लिए नारा लेखन प्रतियोगिता एवं वार्षिक रक्तदान सम्मिलित हैं।

पुरस्कार / मान्यता

कंपनी ने कई पुरस्कार जीते हैं।  इनमें मुख्य रूप से एमिटी कॉर्पोरेट एक्सीलेंस अवार्ड, प्रोडक्ट इनोवेशन के लिए आईटी पीपल अवार्ड , एक्सचेंज एंड ब्रोकरेज प्रोडक्ट्स, गुर्जर रत्न अवार्ड, अर्न्स्ट एण्ड यंग - एंटरप्रेन्योर ऑफ द ईयर 2006 अवार्ड फॉर बिजनेस ट्रांसफॉर्मेशन, डीएससीआई एक्सीलेंस अवार्ड् 2011 फ़ॉर सिक्योरिटी इन आईटी सर्विसेस - एसएमई श्रेणी, गोल्डन पीकॉक एचआर एक्सीलेंस अवार्ड ( सन 2011) शामिल हैं। कंपनी को फिनटेक 100 रैंकिंग्स 2011 में भी सम्मिलित किया गया  है |
क्रिस्टलता

क्रिस्टलता (crystallinity) किसी ठोस पदार्थ में ढांचे की सुव्यवस्था के माप को कहते हैं। क्रिस्टलों में परमाणु या अणु एक नियत व आवर्ती क्रम में सज्जित होते हैं। क्रिस्टलता काष्ठा (degree of crystallinity) का पदार्थ की कठोरता, घनत्व, पारदर्शिता और विसरण के गुणों पर भारी प्रभाव पड़ता है।

विविध पदार्थों की क्रिस्टलता

गैस में अणुओं व परमाणुओं के स्थान बिलकुल अनियमित और बेतरतीब होते हैं इसलिए उसकी क्रिस्टलता शून्य बताई जाती है। द्रव और कांच जैसे अनियत ठोस एक माध्यमिक अवस्था समझी जाती है, जिनमें कुछ अणुओं व परमाणुओं के पैमाने पर तो सुव्यवस्था दिखती है लेकिन उस से अधिक पर अव्यव्स्था। दो या उस से अधिक बने मिश्रातुओं में उच्च क्रिस्टलता तो होती है लेकिन उनमें कई स्वतंत्र अधिक क्रिस्टलता वाले अलग-अलग क्षेत्रों के कण एक दूसरे से जुड़े होते हैं। सबसे अधिक दोषहीन क्रिस्टल अर्धचालक इलेक्ट्रॉनिकी (semiconductor electronics) में बनाए जाने वाले सिलिकॉन बूल होते हैं जिसमें पूरा-का-पूरा बूल बिना किसी कण-सीमा रखने वाला एक ही क्रिस्टल होता है।
कांच-मृतिकाशिल्प (glass-ceramics) और कुछ पॉलीमर में क्रिस्टल और अनियत भाग मिले हुए होते हैं और उनमें क्रिस्टलता माप उनके आयतन (वोल्यूम) या भार का वह प्रतिशत होता है को क्रिस्टलीय हो। किसी पदार्थ की क्रिस्टलता को एक्स-किरण क्रिस्टलिकी और रमन वर्णक्रमीयता द्वारा मापा जा सकता है, लेकिन इसके लिए कैलोरीमिति तकनीकें भी अक्सर प्रयोग होती हैं।
इश्क

संक्षेप

रणजीत राय (सदाशिव अमरापुरकर) और हरबंस लाल (दलीप ताहिल) दो अमीर व्यापारी हैं जो गरीबों को तुच्छ मानते हैं। वे अपने बच्चों अजय राय (अजय देवगन) और मधु लाल (जूही चावला) को अमीर परिवार से शादी कराना चाहते हैं। वे राजा (आमिर खान) और काजल (काजोल) जो दोनों गरीब हैं, के साथ अपने बच्चों की दोस्ती तोड़ने की कोशिश करते हैं। उन्होंने मधु के साथ अजय की शादी को तय किया और मधु से मिलने के लिए अजय को भेज दिया। अजय मधु के बजाय काजल के प्यार में पड़ता है और साथ ही बाद में राजा और मधु भी प्यार में पड़ते हैं। इससे नाराज उनके माता-पिता आखिरकार एक बुरी चाल चलते हैं।
उनके द्वारा भेजे गए बदमाश से राजा काजल का बलात्कार होने से बचाता है। वह उसे तसल्ली दे रहा होता है। इस बीच, उनके ज्ञान के बिना, तस्वीरें ले ली जाती हैं। तब अजय के पिताजी पार्टी में काजल को सांत्वना देने वाली तस्वीरें दिखाते हैं। इसे अजय इस नजरिये से देखता है कि काजल और राजा एक-दूसरे के साथ अंतरंग होते जा रहे हैं। अजय और मधु काजल और राजा के साथ रिश्ता तोड़ देते हैं। स्थिति तब और खराब हो जाती है जब अजय और मधु सोचते हैं कि काजल राजा के बच्चे के साथ गर्भवती है। वे राजा और काजल को बताते हैं कि वे शादी कर रहे हैं, जो उनके पिता शुरू से चाहते थे। यह सुनने के बाद, काजल खुदकुशी का प्रयास करती है, लेकिन राजा उसे रोक देता है। इसके बाद राजा को पुलिस क्रूरता से पीटती है। वो रुक जाते हैं, लेकिन इस शर्त पर कि काजल और राजा देश को छोड़ देंगे।
अजय और मधु की शादी शुरू होने वाली होती है तभी अजय के मामा (जॉनी लीवर) उन्हें सच्चाई बताते हैं। अजय और मधु शिपयार्ड में भागते हैं और राजा और काजल को जहाज से देश छोड़ने से रोकने में सफल रहते हैं। वे क्षमा मांगते हैं और सब प्रेमी एक साथ वापस आते हैं। उनके पिता भी अपनी गंभीर गलती को महसूस करते हुए आते हैं और क्षमा मांगते हैं।
कीबोर्ड उपकरण

कीबोर्ड उपकरण एक ऐसा संगीत उपकरण है जिसे संगीतमय कीबोर्ड के प्रयोग से बजाया जाता है। इनमें से सबसे सामान्य पियानो है। व्यापक रूप से इस्तेमाल किए जाने वाले अन्य कीबोर्ड उपकरणों में विभिन्न प्रकार के यंत्रों के साथ-साथ अन्य यांत्रिक, विद्युत यांत्रिक और इलेक्ट्रॉनिक उपकरण शामिल हैं। प्रचलित भाषा में, ज्यादातर इसे कीबोर्ड-शैली सिंथेसाइज़र के रूप में संदर्भित किया जाता है।
पाइप यंत्र, हर्डी गर्डी, क्लेवीकोर्ड और हार्पसीकोर्ड आरम्भिक कीबोर्ड उपकरण हैं। ऑर्गन निस्संदेह इनमें से सबसे पुराना है, जो ई.पू. तीसरी शताब्दी में देखा गया था, हालांकि इस प्रारम्भिक उपकरण को-हाईड्रोलिस-कहा जाता था और आधुनिक अर्थ में एक कीबोर्ड के रूप में इसका इस्तेमाल नहीं किया गया था। अपने आविष्कार से 14वीं शताब्दी तक, ऑर्गन एकमात्र कीबोर्ड उपकरण बना रहा। इस ऑर्गन में अक्सर कीबोर्ड नहीं होता था, बल्कि बड़े बटन और लीवर होते थे जिन्हें अक्सर पूरे हाथ के द्वारा संचालित किया जाता था। 15वीं सदी तक लगभग सभी कीबोर्ड में स्वाभाविक से लेकर प्रत्येक सप्तक था।
क्लाविकोर्ड और हार्पसीकोर्ड 14वीं सदी के दौरान अस्तित्व में आया, जिनमें से शायद क्लाविकोर्ड पहले आया। 18वीं सदी में व्यापक रूप से पियानो के अधिग्रहण करने तक हार्पसीकोर्ड और क्लावीकोर्ड दोनों काफी सार्वजनिक और लोकप्रिय थे, लेकिन इसके आने के बाद धीरे-धीरे इनकी लोकप्रियता कम हो गई। पियानो एक क्रांतिकारी रूप में उभरा क्योंकि एक पियानोवादक प्रत्येक कुंजी में लगने वाली उर्जा के परिवर्तन के द्वारा ध्वनि के स्तर (गतिकी) को बदल सकता है। पियानो का पूरा नाम "gravicèmbalo con piano e forte" है जिसका अर्थ "मधुर एवं तीव्र के साथ हार्पसीकोर्ड" लेकिन "piano-forte" के रूप में इसे लघु किया जा सकता है, जिसका इतालवी में अर्थ "मधुर-तीव्र" है।
कीबोर्ड उपकरणों को 20वीं सदी में अतिरिक्त रूप से विकसित किया गया। ओनडेस मार्टेनोट जैसे प्रारम्भिक विद्युत यांत्रिक उपकरण को शताब्दी के आरम्भ में देखा गया।
पियानो की कुंजियां प्राकृतिक सामग्री से बनी होती थीं। सफेद और काली स्पर्श-रेखा क्रमशः हाथी-दांत और आबनूस से बनी होती थीं, लेकिन वर्तमान में लकड़ी की कुंजियों को ढकने के लिए प्लास्टिक जैसे कृत्रिम सामग्री का इस्तेमाल किया जाता है। ओक, अखरोट और नरम लकड़ी जैसे सस्ती सामग्रियों का अब प्रयोग किया जाता है।
पियानो की तरह ध्वनि करने वाले उपकरण की खोज के काफी प्रयास किए गए लेकिन इसके आकार और वजन का अभाव था। विद्युत पियानो और इलेक्ट्रॉनिक पियानो आरम्भिक प्रयास थे, जो अपने आप में एक उपयोगी उपकरण होने के बावजूद, पियानो वाली लय को आसानी से पुनः उत्पादित करने में सफल नहीं थे। विद्युत और इलेक्ट्रॉनिक यंत्रों को इसी अवधि के दौरान विकसित किया गया।
सिंथेसाइज़र का महत्वपूर्ण विकास 1960 के दशक में हुआ और तब से यह जारी है। सबसे उल्लेखनीय प्रारम्भिक सिंथेसाइज़र मूग सिंथेसाइज़र है, जिसमें अनालॉग सर्किटरी का प्रयोग किया जाता है। उस समय, वास्तविक पियानो नमूने का उपयोग करने वाले डिजिटल संश्लेषण, वर्तमान में सामान्य बन गए।
सर दोराबजी टाटा ट्रस्ट

सर दोराबजी टाटा ट्रस्ट सर दोराबजी टाटा, जो टाटा समूह के संस्थापक जमशेदजी टाटा के बड़े बेटे थे, के द्वारा स्थापित किया गया था। 1932 में स्थापित, यह भारत के सबसे पुराने गैर सांप्रदायिक परोपकारी संगठनों में से एक है। अपने पिता की तरह, सर दोराबजी का मानना था कि अपनी संपत्ति का रचनात्मक प्रयोजनों के लिए उपयोग करना चाहिए। अतः अपनी पत्नी मेहरबाई की मौत के एक साल से भी कम समय में, उन्होने ट्रस्ट को अपनी सारी दौलत दान कर दी।
उन्होने आग्रह किया कि इसका सीखने की उन्नति और अनुसंधान, संकट और अन्य धर्मार्थ प्रयोजनों के राहत के लिए "जगह, राष्ट्रीयता या पंथ के किसी भी भेदभाव के बिना" इस्तेमाल किया जाना चाहिए। उनकी तीन महीने बाद मृत्यु हो गई।
उन्होने अपने टाटा संस, इंडियन होटल्स और कंपनियों में हिस्सा, उनकी सारी संपत्ति और गहने के 21 टुकड़े उनकी पत्नी द्वारा छोड़ा गया प्रसिद्ध जयंती हीरा जिसकी अनुमानित मूल्य एक करोड़ रुपये है ट्रस्ट को दान कर दिये। आज इन की कीमत पचास करोड़ रुपए से अधिक है।
ट्रस्ट राष्ट्रीय महत्व के अग्रणी संस्थानों की स्थापना के लिए जाना जाता है। टाटा समाज विज्ञान संस्थान », (1936)» टाटा मेमोरियल अस्पताल (1941) टाटा मूलभूत अनुसंधान संस्थान (1945) कला प्रदर्शन नेशनल सेंटर, (1966) विस्तृत अध्ययन के नेशनल इंस्टीट्यूट (1988) »जेआरडी टाटा पर्यावरण प्रौद्योगिकी सेंटर (1998) सर दोराबजी टाटा उष्णकटिबंधीय रोग अनुसंधान सेंटर (2000)
राजकोषीय वर्ष 2003-०४ में ट्रस्ट द्वारा किया गया कुल संवितरण ४४.२३३ करोड रुपये था।
महाराज नंदकुमार

महाराज नंदकुमार बंगाल का एक संभ्रांत ब्राहमण था। बंगाल के नवाब सिराजुद्दौला के समय में वह हुगली का फौजदार था। मार्च, सन्‌ 1757 में अंग्रेजों ने जब फ्रांसीसियों की बस्ती चंदननगर पर हमले की तैयारी की, तो नवाब सिराजुद्दौला ने नंदकुमार को एक बड़ी सेना के साथ फ्रांसीसियों और वहाँ की भारतीय प्रजा की रक्षा के लिये तुरंत चंद्रनगर भेज दिया था। लेकिन अंग्रेजों से रिश्वत पाकर नंदकुमार अंग्रेजी सेना के चंद्रनगर पहुँचते ही वहाँ से हट गया। उसके हट जाने से फ्रांसीसी कमजोर पड़ गए और चंद्रनगर पर अंग्रेजों का सरलता से अधिकार हो गया (23 मार्च 1757)। जून, 1757 में रिश्वत ओर धोखे का सहारा लेकर क्लाइव के नेतृत्व में अंग्रेजों ने प्लासी के युद्ध में सिराजुद्दौला को हराकर गद्दार मीर जाफर को बंगाल का नवाब बना दिया। बाद में अंग्रेजों ने उसे भी गद्दी से उतारकर उसके दामाद और मीर कासिम को, बहुत सा धन पाने के वादे पर, नवाब बना दिया। कुछ समय बाद अंग्रेजों की लूट-खसोट की नीति के कारण मीर कासिम को अंग्रेजों से युद्ध करने को विवश होना पड़ा किंतु लड़ाई में वह हार गया।
जब 1763 ईo में मीर जाफर दुबारा नवाब बना तो उसने महाराज नंदकुमार को अपना दीवान बनाया। नंदकुमार अब अंग्रेजों की चालों को समझ गया था। इसलिये उसने बंगाल की नवाबी को पुष्ट करने के लिये मीर जाफर को यह सलाह दी कि वह बंगाल की सूबेदारी के लिये सम्राट् शाह आलम और वजीर शुजाउद्दौला को प्रसन्न करके शाही फरमान हासिल कर ले। ऐसा होने से नवाब अंग्रेजों के चंगुल से छूटकर स्वाधीन हो सकता था। इसपर अंग्रेज नंदकुमार से चिढ़ गए। फरवरी, 1765 में मीर जाफर के मरने पर उसका लड़का नवाब नजमुद्दौला गद्दी पर बैठा। उसने नंदकुमार को अपना दीवान रखना चाहा, लेकिन अंग्रेजों ने ऐसा नहीं होने दिया। फलत: नवाब का एक योग्य एवं स्वामिभक्त सेवक उसके हाथ से जाता रहा। अंग्रेज गवर्नर वारेन हेस्टिंग्स ने अब महाराज नंदकुमार को हमेशा के लिये खत्म कर देने की योजना बनाई। नवाब नजमुद्दौला ने मुहम्मद रज़ा खाँ नाम के व्यक्ति को अपना नायब नियुक्त किया था। हेस्टिंग्स ने नंदकुमार को बंगाल का नायब बनाने का लालच देकर उसे मुहम्मद रजा खाँ के खिलाफ कर दिया था। इस लालच में नंदकुमार ने रजा खाँ पर गबन का इलजाम साबित करने में मदद की थी। लेकिन काम निकलने के बाद हेस्टिंग्स नंदकुमार को पुरस्कृत करने बजाय उसका विरोधी हो गया। नंदकुमार ने भी अब हेस्टिंग्स के खिलाफ कलकत्ते की कौंसिल को एक अर्जी पेश की जिसमें हेस्टिंग्स पर रिश्वत लेने और जबरदस्ती धन वसूल करने तथा मुर्शिदाबाद के नवाब की माँ मुन्नी बेगम से बहुत सा धन वसूल करने आदि के इलजाम लगाए थे। ये इलजाम कौंसिल के मेंबरों ने यद्यपि सही समझे, तथापि हेस्टिंग्स को कोई दंड नहीं दिया गया। अपितु हेस्टिंग्स ने उलटे नंदकुमार पर यह जुर्म लगाया कि पाँच साल पहले सन्‌ 1770 में नंदकुमार ने किसी दीवानी के मामले में एक जाली दस्तावेज बनाया था। जालसाजी का यह मुकदृमा मोहनप्रसाद नाम के एक व्यक्ति द्वारा कलकत्ते की अँग्रेजी `सुप्रीम कोर्ट` में चलाया गया। कोर्ट का मुख्य न्यायाधीश सर एलिजाह इंपी वारेन हेस्टिंग्स का बचपन का मित्र था। नंदकुमार पर जालसाजी का इलजाम बिलकुल झूठा था, जिसको सिद्ध करने के लिये फर्जी गवाह खड़े किए गए थे। वस्तुत: अंग्रेज और विशेषतया हेस्टिंग्स नंदकुमार से चिढ़ते थे और उसे खत्म करने के लिये ही यह मुकदमा चलाया गया था। सात दिन इस मुकदमे की सुनवाई हुई और अंत में अँग्रेजी अदालत ने नंदकुमार को अपराधी करार देकर उसे फाँसी की सजा दे दी। 5 अगस्त सन्‌ 1776 को महाराज नंदकुमार को कलकत्ते में फाँसी पर लटका दिया गया। नंदकुमार ने शांति और अदम्य धैर्य के साथ मृत्यु का आलिंगन किया।
किल्ली कृपा रानी

डॉ० किल्ली कृपा रानी (जन्म 19 नवम्बर 1965) आंध्र प्रदेश की सक्रिय राजनीति से जुड़ी महिला हैं। वह एक पूर्व सांसद रह चुकी हैं। वह 2009 से 2014 तक श्रीकाकुलम का भारतीय राष्ट्रीय काँग्रेस की ओर से प्रतिनिधित्व कर चुकी हैं।

प्रारंभिक जीवन

किल्ली कृपा रानी का जन्म श्रीकाकुलम में हुआ। रानी ने एम० बी० बी० एस० शिक्षा आंध्र मेडिकल कॉलेज, विशाखापट्टनम से पूरी की। रानी का विवाह राममोहन राव से जून 12 1985 को सम्पन्न हुआ। इस विवाह से दो पुत्र पैदा हुए।

कार्य

डॉ० किल्ली कृपा रानी एक प्रशिक्षित डॉक्टर हैं। इसके अतिरिक्त वह अपने पति डॉ० राममोहन राव के नाम से चल रहे धर्मार्थ न्यास की संयोजक भी हैं। पिछले बीस सालों से ग्रामीन क्षेत्रों में मुफ़्त पीने का पानी पहुँचाने के प्रयासों में लगी हैं। मोतियाबिंद से परेशान गरीबों का वह मुफ़्त ऑपरेशन करवाती हैं। वह मन्दिर, मस्जिद और गिरजाघरों के बनाने और नवीकरण में भी रुचि रखती हैं। छात्रों की प्रतिभाओं को आगे लाने के लिए वह विभिन्न योग्यता परिक्षाएँ आयोजित करती हैं। 
रानी 2004 के संसदीय चुनाव हार गई थी। परन्तु वह 2009 के चुनाव में वह चार बार के सांसद येर्रन नायुडु को हराकर सांसद बनने का गौरव प्राप्त कर चुकी हैं।
रानी को मनमोहन सिंह कैबिनेट में सूचना और सूचना प्रौद्योगिकी की राज्य स्तरीय मंत्री का दायित्व दिया गया था।

रुचि

रानी को पढ़ने का शौक़ है। उन्हें नशानेबाज़ी (राइफ़ल और पिस्तौल), स्कॉश और क्रिकेट से भी दिलचस्पी है। उन्होंने एक किताब अंग्रेज़ी में प्रकाशित की है जिसका शीर्षक "द हंड्रेड यर्स सागा ऑफ़ नेहरूज़ फ़ैमिली" (The 100 years saga of Nehru's family) है।
नदी घाटी परियोजनाएँ

नदियों की घाटियो पर बडे-बडे बाँध बनाकर ऊर्जा, सिंचाई, पर्यटन स्थलों की सुविधाएं प्राप्त की जातीं हैं। इसीलिए इन्हें बहूद्देशीय (बहु + उद्देश्यीय) परियोजना कहते हैं। नदीघाटी योजना का प्राथमिक उद्देश्य होता है, किसी नदीघाटी के अंतर्गत जल और थल का मानवहितार्थ पूर्ण उपयोग।

इतिहास

नदीघाटी योजनाओं के बारे में सोचते समय सबसे पहले संयुक्त राज्य, अमरीका, की टैनेसी घाटी योजना का ध्यान आता है। आयोजित रूप में नदीघाटी की एक इकाई मानकर यह संसार में पहली बड़ी योजना थी। वास्तव में कोई भी नदी, अपने उद्गम से लेकर जहाँ वह समुद्र या किसी दूसरी नदी में मिलती है वहाँ तक एक प्राकृतिक इकाई होती है। बहुधा बड़ी नदियों के संदर्भ में यह प्राकृतिक इकाई विभिन्न राजनीतिक इकाइयों में बँट जाती है और इकाई रूप से नदीघाटी योजना बनाना एक जटिल प्रश्न बन जाता है।
टेनेसी घाटी की योजना का सूत्रपात १९३३ ई. में 'टेनेसी घाटी ऑथॉरिटी ऐक्ट' द्वारा हुआ। इसको संक्षिप्त रूप से टी. वी. ए. (T. V. A.) भी कहते हैं। टी.वी.ए. का मुख्य ध्येय टेनेसी घाटी में सारे जल और थल का नियंत्रित रूप से उपयोग संभव करना और उन्हें समाज के लिए लाभप्रद बनाना था।
टी.वी.ए. के कुछ कुछ अनुकूल भारतीय संसद ने भी दामोदर घाटी कारपोरेशन के बारे में विधान पास किया और डी. वी. सी. (D. V. C.) के अंतर्गत दामोदर नदी के जल थल के लिए योजना बनी, जो बिहार और पश्चिमी बंगाल के प्रदेश को विशेषकर लाभान्वित करती है।
दामोदर घाटी योजना के अंतर्गत माइथान, पंचेटहिल, तिलैया आदि बाँधों का निर्माण बिहार प्रदेश के क्षेत्र में हो चुका है और बड़ी मात्रा में पनबिजली का उत्पादन इन स्थलों पर होता है। दुर्गापुर में दामोदर नदी पर एक बराज का निर्माण भी हुआ है, जिसमें दामोदर नदी से नहर निकाली गई है। साथ ही नहर द्वारा जलमार्गीय यातायात की व्यवस्था भी की गई है।
हरियाणा से ख़ास मुलाकातें

हरियाणा से ख़ास मुलाकातें एक पुस्तक है जिसके लेखक वरिष्ठ पत्रकार और लेखक ओमकार चौधरी है। ओमकार चौधरी वर्तमान में हरिभूमि नामक समाचार पत्र पर सम्पादक है। यह पुस्तक (हरियाणा से ख़ास मुलाकातें) सन २०१३ में प्रकाशित हुई थी।
जनसत्ता

जनसत्ता हिन्दी का प्रमुख दैनिक समाचार पत्र है।

प्रारम्भ

जनसत्ता इंडियन एक्सप्रेस समूह का हिन्दी अख़बार है। इसकी स्थापना इंडियन एक्सप्रेस, दिल्ली के संपादक प्रभाष जोशी ने की थी। १९८३ में शुरू हुए इस अखबार ने रातों रात सबको पीछे छोड़ दिया और इसके कई संस्करण निकले। इसके सम्पादक मुकेश भारद्वाज हैं। जनसत्ता कोलकत्ता, चंडीगढ़ और रायपुर से भी निकलता है।
हिन्दी पत्रकारिता को नया आयाम देने वालों में दिल्ली से प्रकाशित दैनिक 'जनसत्ता' का नाम अग्रणी है। खोजपूर्ण पत्रकारिता को नए तेवर देने का श्रेय यदि किसी पत्र को दिया जा सकता है तो वह है-`जनसत्ता'। अपनी विशेष शैली, आम भाषा, तेज-तर्रार सम्पादकीय लेखों तथा समाचारों के प्रस्तुतीकरण ने इसे न केवल दिल्ली का बल्कि पूरे देश का लोकप्रिय पत्र बना दिया और उसे ही कुछ वर्षों में श्रेष्ठ हिन्दी दैनिक पत्रों में ला खड़ा किया।
खोज खबर, गपशप, किताबें, अर्थात्, इस पत्र के सर्वाधिक लोकप्रिय स्तम्भ हैं। इसका रविवारीय संस्करण `रविवारीय जनसत्ता' विविध सामियक सामग्री से परिपूर्ण है। सामयिक लेख, कविता, कहानी, नन्ही दुनियां, जोगलिखी, देखी-सुनी, महिला जगत्, आदि इसके नियमित स्तम्भ हैं।

प्रकाशन स्थल

जनसत्ता मुख्यालय दिल्ली से प्रकाशित होता है, जिसके संस्थापक संपादक प्रभाष जोशी थे। उनके बाद इसके संपादक बने राहुल देव। राहुल देव के बाद अच्युतानंद मिश्र ने इसके संपादक का कार्यभार संभाला। लेकिन उन्हें ठीक से काम नहीं करने दिया गया। इसके पीछे प्रभाष जोशी की शह पर रामबहादुर राय समेत कई पत्रकारों ने अच्युताजी की राह में रोड़े अटकाए। हालांकि बाद में संपादक बने ओम थानवी ने प्रभाष जोशी के नजदीकी लोगों को ही निबटा दिया।
एवियाटेका

एवियाटेका गुआटेमाला कि राज्य वायु सेवा थी जो की गुआटेमाला शहर में स्थति अपने मुख्यालय से संचालित होती थी। इसकी स्थापना सन १९४५ में हुई. अब यह ग्रुपों TACA का एक हिस्सा है।
परेड

परेड (parade) या मार्च (march) एक प्रकार का जुलूस होता है जिसमें चलने वाले अक्सर किसी विशेष वेशभूषा में संगठित ढंग से चलते हैं। भारतीय उपमहाद्वीप व ब्रिटेन में 'परेड' आमतौर पर सैनिक दस्तों के जुलूस को ही कहते हैं, हलांकि यह ग़ैर-सैनिक लोगों की चाल को भी कहा जा सकता है। परेड के साथ-साथ अक्सर संगीत-वादय बजाने वाले और झांकियाँ या अन्य ध्यान आकर्षित करने वाली वस्तुएँ उठाए हुए लोग भी होते है। परेडों को गणतंत्र दिवस जैसे उत्सवों पर, संकटग्रस्त क्षेत्रों में जनता को आश्वासित करने के लिये, युद्धस्थिति में अधिकृत क्षेत्र में शत्रु का मनोबल तोड़ने के लिये और अन्य स्थितियों में आयोजित किया जाता है।
साहित्य का समाजशास्त्र

साहित्य का समाजशास्त्र  साहित्य और समाज के संबंधों का अध्ययन करने वाला शास्त्र है।  
इसके अंतर्गत शैली अध्ययन भी होने लगा है। इसकी उत्पत्ति अमेरिका मे हुई थी। समाजशास्त्रियों का यह प्रयास रहा है कि मार्क्सवादी समाजशास्त्र को भी इसी में सम्मिलित कर लिया जाए। यह साहित्य की का अध्ययन और मूल्यांकन की एक शाखा है।

इतिहास

साहित्य के समाजशास्त्र को सुरुआती रूप से 17-18 वी शताब्दी के साहित्य के इतिहासों में देखा जा सकता है। इस संदर्भ में मादाम दा स्ताल (1766 से 1817) का नाम विशेष उल्लेखनीय है। इससे पहले जर्मन दार्शनिक वी हार्डर अपनी पुस्तक नया विज्ञान (1725) में समाज और साहित्य के संबंधों की चर्चा कर चुके थे।
दीवानगंज

रेल द्वारा

सांची रेलवे स्टेशन, सलमातपुर रेलवे स्टेशन, दीवान गंज के पास के रेलवे स्टेशन हैं। भोपाल एवं हबीबगंज रेलवे स्टेशन जैसे प्रमुख रेलवे स्टेशन ४१ किलोमीटर की दूरी पर है।
सेंधा नमक

सेंधा नमक, सैन्धव नमक, लाहौरी नमक या हैलाईट (Halite) सोडियम क्लोराइड (NaCl), यानि साधारण नमक, का क्रिस्टल पत्थर-जैसे रूप में मिलने वाला खनिज पदार्थ है। यह अक्सर रंगहीन या सफ़ेद होता है, हालांकि कभी-कभी अन्य पदार्थों की मौजूदगी से इसका रंग हल्का नीला, गाढ़ा नीला, जामुनी, गुलाबी, नारंगी, पीला या भूरा भी हो सकता है। भारतीय खाने में और चिकित्सा में हाज़मे के लिए इस्तेमाल होने वाला काला नमक भी एक प्रकार का सेंधा नमक होता है।

नाम की उत्पत्ति

ऐतिहासिक रूप से पूरे उत्तर भारतीय उपमहाद्वीप में यह नमक सिंध, पश्चिमी पंजाब के सिन्धु नदी के साथ लगे हुए हिस्सों और ख़ैबर-पख़्तूनख़्वा के कोहाट ज़िले से आया करता था जो अब पाकिस्तान में हैं और जहाँ यह ज़मीन में मिलता है। 'सेंधा नमक' और 'सैन्धव नमक' का मतलब है 'सिंध या सिन्धु के इलाक़े से आया हुआ'। पश्चिमोत्तरी पंजाब में नमक कोह (यानि नमक पर्वत) नाम की मशहूर पहाड़ी श्रृंखला है जहाँ से यह नमक मिलता है और इसी इलाक़े में प्रसिद्ध खेवड़ा नमक खान है। इस नमक को 'लाहौरी नमक' भी कहा जाता है क्योंकि यह अक्सर लाहौर से होता हुआ पूरे उत्तर भारत में बेचा जाता था।